Boek: ''n Vry vrou' – Gedigte van Antjie Krog | Maroela Media
Saamgestel deur Karen de Wet
Antjie Krog is 'n internasionaal gerekende digter wat ook plaaslik geliefd is. Vyftig jaar ná haar opspraakwekkende debuut, Dogter van Jefta, verskyn 'n splinternuwe versameling waarin meer as honderd gedigte uit haar elf bundels saampraat. Verse oor eerste liefde, oor moederskap, oor die landskap, en oor onreg; oplaas ook oor ouer word.
'n Vry vrou bevat gunstelinge uit Krog se oeuvre, maar ook minder bekende dog ewe verrassende verse. Saamgestel deur Karen de Wet.
Krog is 'n internasionaal bekroonde skrywer. Sy ontvang in 2017 vir die tweede maal die Hertzogprys vir poësie, dié keer vir Medewete. In Engels verskyn dit as Synapse, vertaal deur Karen Press. In 2018 word sy met die toonaangewende Gouden Ganzenveer bekroon, die eerste keer dat dit aan iemand toegeken word wat nie Nederlands is nie.
De Wet is 'n letterkundige wat in die poësie spesialiseer. As dosent het sy al klas gegee in die Afrikaanse letterkunde aan die Noordwes-Universiteit, die Universiteite van Pretoria en Johannesburg en die Katolieke Universiteit Leuven. Sedert 2014 is sy die voorsitter van die UJ-pryse vir Afrikaanse letterkunde.